મુંબઈ ફોર્ટ વિસ્તારનો ભીખી બહેરામનો કૂવો તો છેક ઇ. સ.૧૮૨૫માં બંધાવ્યો હતો. ઘોઘા સ્ટ્રીટ કે જેને આજે આપણે જન્મભૂમિ માર્ગ તરીકે ઓળખીએ છીએ ત્યાં શેરીની શરૂઆતમાં એલિસ બિલ્ડિંગ હતું જ્યાં આજે BESTનું સબસ્ટેશન છે. આ બહેરામજી જીજીભાઈ પરિવારની મિલકત હતી અને એવી માન્યતા હતી કે ત્યાંના કૂવામાં જળદેવતા વાસ કરે છે. એલિસ બિલ્ડિંગ બાંધતી વખતે ખાસ ધ્યાન રાખવામાં આવ્યું હતું કે કૂવો બરાબર જળવાઈ રહે. એલિસ બિલ્ડિંગ બાંધનારા પારસી કોન્ટ્રેકટરને એ કૂવો પૂરવા કહ્યું તો એણે જણાવ્યું કે કોનટ્રેકટ છોડવા તૈયાર છે, પણ કૂવો ન પૂરશે. આથી ૧૯૦૦-૧૯૦૨માં મ્યુસિપલ હેલ્થ ઓફિસર ડો.ટર્નરે મુંબઈના કૂવાઓ પૂરી દેવાનો આદેશ આપ્યો ત્યારે ચકચાર મચી ગઈ. કીકાભાઈ પ્રેમચંદના સોલિસિટર મેસર્સ પેઇન એન્ડ કંપનીએ રજૂઆત કરી કે અમારા ક્લાયન્ટ ચુસ્ત હિંદુ છે અને સનાતની પ્રણાલિકાની માન્યતા પ્રમાણે ધાર્મિક વિધિ માટે કૂવાની જરૂર પડે છે, તો કૂવો પૂરવાને બદલે ઢાંકવાની પરવાનગી આપવી.